Plzenjski kraj
Plzenjski kraj (češ. Plzeňský kraj) je jedna od administrativnih jedinica Češke. Nalazi se u jugozapadnom dijelu češke historijske regije Bohemije. Kraj je dobio naziv po glavnom gradu Plzeňu. Prostire se na teritoriji od 7.561 km 2 i prema površini treći je najveći kraj u državi. Sa populacijom od 572.459 stanovnika (od 31. decembra 2012. godine), Plzenjski kraj je deveti najmnogoljudniji kraj Češke. Regija se može podijeliti na otprilike dva dijela: vrlo industrijalizovani sjeveroistočni dio oko grada Plzeňa sa snažnom tradicijom u oblasti inženjeringa i jugozapadni dio regije koji je više brdsko ruralni u kojem preovladavaju mala proizvodna preduzeća iz oblasti prerade prirodnih resursa. Kraj graniči sa Karlovarskim krajem na sjeverozapadu, Ustečkim krajem na sjeveru, Srednjočeškim krajem na sjeveroistoku, Južnočeškim krajem na istoku i sa njemačkom saveznom državom Bavarskom na jugozapadu i zapadu. Podijeljen je na sedam okruga: Domažlice, Klatovy, Okrug grada Plzeňa, Okrug Plzeň - jug, Okrug Plzeň - sjever, Rokycany i Tachov.